LATVIJAS REPUBLIKAS MINISTRU KABINETS

 \_\_\_\_\_.gada \_\_.\_\_\_\_\_\_\_\_\_ Noteikumi Nr.\_\_\_\_\_\_\_

Rīgā prot. Nr. \_\_ \_\_. §

**Kārtība, kādā piemērojama patentmaksa un tās apmēri fiziskās personas saimnieciskajai darbībai noteiktā profesijā**

Izdoti saskaņā ar

likuma „Par iedzīvotāju ienākuma nodokli”

11.10panta septīto daļu

1. Noteikumi nosaka:

1.1. patentmaksas vai samazinātās patentmaksas apmēru un patentmaksas vai samazinātās patentmaksas maksātāja reģistrācijas kārtību;

1.2. kārtību, kādā maksā patentmaksu vai samazināto patentmaksu;

1.3. profesijas un saimnieciskās darbības veidus, uz kuriem attiecināma patentmaksa vai samazinātā patentmaksa;

1.4. patentmaksas apmēru sadalījumā pa profesijām un darbībām, kas saistītas ar meža un pļavu velšu vākšanu;

1.5. saimnieciskās darbības ierobežojumus patentmaksas un samazinātās patentmaksas maksātājam.

2. Patentmaksas maksātājs ir fiziska persona, kas veic saimniecisko darbību noteiktās profesijās vai vāc tirdzniecībai paredzētas dabas veltes mežos un pļavās (1.pielikums) un kuras saimnieciskā darbība atbilst likuma „Par iedzīvotāju ienākuma nodokli” 11.10 panta 1., 2., 3., 4. un 5.punktā noteiktajām prasībām.

3.Samazinātās patentmaksas maksātājs ir fiziska persona, kas veic saimniecisko darbību kādā no šo noteikumu 1.pielikuma 1., 2., 3., 4., 7. un 8.punktā minētajām profesijām un atbilst likuma „Par iedzīvotāju ienākuma nodokli” 11.10 panta 4. un 5.punktā noteiktajām prasībām, kā arī šādām prasībām:

3.1. tai ir piešķirta vecuma pensija (tai skaitā, priekšlaicīgi);

3.2. tās saimnieciskās darbības ieņēmumi pirmstaksācijas gadā nepārsniedz 3000 *euro*;

3.3. tā nav algas nodokļa maksātājs.

4. Patentmaksas apmērs par attiecīgiem saimnieciskās darbības veidiem vienam kalendāra mēnesim un samazinātās patentmaksas apmērs par attiecīgiem saimnieciskās darbības veidiem vienam kalendārajam pusgadam vai gadam ir noteikts šo noteikumu 1.pielikumā.

5. Ja patentmaksas maksātājs veic saimniecisko darbību vairākās profesijās, patentmaksas apmēru vienam kalendāra mēnesim nosaka atbilstoši profesijai ar augstāko patentmaksu. Ja patentmaksas maksātājs veic saimniecisko darbību gan Rīgas pašvaldības teritorijā, gan citu pašvaldību teritorijās, patentmaksas apmēru vienam kalendāra mēnesim nosaka atbilstoši teritorijai ar augstāko patentmaksu.

6. Patentmaksa ir valsts noteikts vienots fiksēts nodokļu maksājums par fiziskās personas iesniegumā (2.pielikums) norādīto termiņu un nav atmaksājama fiziskai personai, izņemot gadījumu, kad Valsts ieņēmumu dienests pieņem lēmumu par atteikumu reģistrēt fizisko personu kā patentmaksas maksātāju.

7. Samazinātā patentmaksa ir vienots fiksēts nodokļa maksājums par kalendāra gadu vai sešiem kalendāra mēnešiem, un tā nav atmaksājama maksātājam, izņemot gadījumu, kad Valsts ieņēmumu dienests pieņem lēmumu par atteikumu reģistrēt fizisko personu kā samazinātās patentmaksas maksātāju.

8. Patentmaksu maksā par vienu, trim vai sešiem kalendāra mēnešiem vai vienu kalendāra gadu. Patentmaksas maksājuma termiņš nav mazāks par vienu kalendāra mēnesi. Samazināto patentmaksu maksā par vienu kalendāra pusgadu vai gadu. Samazinātās patentmaksas maksājuma termiņš nav mazāks par vienu kalendāra pusgadu.

9. Fiziskā persona, kas atbilst šo noteikumu 2.punktā patentmaksas maksātājam noteiktajām prasībām vai 3.punktā samazinātās patentmaksas maksātājam noteiktajām prasībām, iesniedz Valsts ieņēmumu dienestā iesniegumu par reģistrāciju patentmaksas vai samazinātās patentmaksas veikšanai (2.pielikums). Iesniegumu var iesniegt arī elektroniski, izmantojot Valsts ieņēmumu dienesta elektroniskās deklarēšanas sistēmu.

10. Šo noteikumu 9.punktā minēto iesniegumu fiziskā persona iesniedz ne vēlāk kā 10 darbdienas pirms vēlamā patentmaksas vai samazinātās patentmaksas piemērošanas datuma.

11. Fiziskā persona divu darbdienu laikā pēc šo noteikumu 9.punktā minētā iesnieguma iesniegšanas Valsts ieņēmumu dienestā samaksā patentmaksu vai samazināto patentmaksu par visu šajā iesniegumā norādīto termiņu. Patentmaksu vai samazināto patentmaksu ieskaita Valsts ieņēmuma dienesta tīmekļa vietnē norādītajā valsts budžeta ieņēmumu kontā.

12. Valsts ieņēmumu dienests piecu darbdienu laikā pēc šo noteikumu 9.punktā minētā iesnieguma un šo noteikumu 11.punktā minētās patentmaksas vai samazinātās patentmaksas saņemšanas izvērtē iesniegumu un pieņem lēmumu reģistrēt fizisko personu par patentmaksas maksātāju vai samazinātās patentmaksas maksātāju uz fiziskās personas iesniegumā norādīto termiņu vai atsaka reģistrāciju.

13. Šo noteikumu 12.punktā minēto lēmumu Valsts ieņēmumu dienests paziņo fiziskajai personai vienas darbdienas laikā, nosūtot to uz šo noteikumu 9.punktā minētajā iesniegumā norādīto e-pasta, pasta adresi vai Valsts ieņēmumu dienesta elektroniskās deklarēšanas sistēmā.

14. Ja Valsts ieņēmumu dienests pieņem lēmumu par atteikumu reģistrēt fizisko personu par patentmaksas maksātāju vai samazinātās patentmaksas maksātāju, Valsts ieņēmumu dienests atmaksā fiziskajai personai patentmaksas vai samazinātās patentmaksas summu pilnā apmērā, pārskaitot to uz šo noteikumu 9.punktā minētajā iesniegumā norādīto kontu divu darbdienu laikā no šo noteikumu 13.punktā minētā termiņa beigām.

15. Valsts ieņēmumu dienesta lēmums par fiziskās personas kā patentmaksas maksātāja vai samazinātās patentmaksas maksātāja reģistrācijas apstiprināšanu ir dokuments, uz kā pamata patentmaksas maksātājs vai samazinātās patentmaksas maksātājs ir tiesīgs veikt saimniecisko darbību, par kuru maksā patentmaksu vai samazināto patentmaksu, ievērojot normatīvo aktu prasības.

16. Fiziskā persona, piemērojot šo noteikumu 10.punktu attiecībā uz 2014.gadu vai 2014.gada pirmajiem sešiem mēnešiem, šo noteikumu 9.punktā minēto iesniegumu par samazinātās patentmaksas maksātāja reģistrāciju var iesniegt Valsts ieņēmumu dienestā līdz 2014.gada 31.janvārim un iemaksāt samazināto patentmaksu 2 darba dienu laikā pēc iesnieguma iesniegšanas Valsts ieņēmumu dienestā.

17. Atzīt par spēku zaudējušiem 2009.gada 22.decembra noteikumus Nr.1646 „Kārtība, kādā piemērojama patentmaksa un tās apmēri fiziskās personas saimnieciskajai darbībai noteiktā profesijā” (Latvijas Vēstnesis, 2009, 206.nr.; 2010, 182.nr., 2013, 239.nr.)

18. Noteikumi stājas spēkā 2014.gada 1.janvārī.

Ministru prezidents V.Dombrovskis

Ekonomikas ministrs D.Pavļuts

**Iesniedzējs:**

Ekonomikas ministrs                                 D.Pavļuts

**Vīza:**

Valsts sekretāra

pienākumu izpildītājs,

valsts sekretāra vietnieks A.Liepiņš

13.12.2013. 13:53

795

I.Lore

67013099, Ilze.Lore@em.gov.lv